Villy Søvndal (SF), 2002-11-21:
Jeg skal beklage.
Jeg nåede ikke hr. Hans Andersen i første omgang.
Jeg står med samme bilag.
Det synes jeg igen er underligt.
Hvorfor nu det?
Hvorfor er man nødt til at springe over halvdelen af siden?
Hr. Hans Andersen står formentlig med den samme side 3, som jeg gør, der starter med at sige i undersøgelsen fra amterne, at der nedlægges seks pladser på børne- og ungdomsområdet, fire pladser på kvindekrisecentre, 21 pladser på revalideringsområdet, seks pladser på misbrugsområdet.
Og så kommer der bagefter om de steder, hvor der udvides.
Hvorfor er man nødt til at argumentere, undskyld mig, så primitivt, at man udelader halvdelen af billedet?
Det er da dumt.
Hvorfor så ikke i øvrigt nævne det, der står nedenunder, at de nye pladser, der oprettes, er betalt med det, der hedder færre omkostninger, færre udgifter pr. plads?
Hvad betyder det?
Det er det, f.eks. de autistiske voksne i Københavns Amt mærker, nemlig at der bliver nednormeret.
Hvorfor ikke nævne det?
Det er jo det reelle billede, at der oprettes nogle, der lukkes nogle, men generelt betales det med dårligere normering på pladserne.
Jeg vil bare bede hr. Hans Andersen bekræfte, at det er konklusionen i den rapport, hr. Hans Andersen omtaler.
Så til fru Eva Kjer Hansen, der, synes jeg, også bliver lidt mere primitiv, end nødvendigt ved at spørge, om jeg betvivler de tal, der er sendt ind.
Nej, det har jeg aldrig gjort.
Jeg siger bare, at man ikke kan sammenligne budget med budget, fordi det, der er virkeligheden i år, er, at regnskabet, forbruget er højere end det budgetterede.
Det har mange grunde, formentlig også at det var et valgår, hvor man skruede lidt op.
Men under alle omstændigheder er det derfor, regeringens påstand ikke holder.
Fra 2002 til 2003 er der tale om et fald, som befolkningen mærker i form af dårligere normering på pladserne, som vi har talt om, i form af meget store beskæringer på daginstitutionsområdet, som jeg tror, at ikke engang fru Eva Kjer Hansen vil benægte.
Det er jo derfor, der har været demonstrationer i en række byer.
Det er, fordi de ansatte og forældrene har været sure over, at tilbuddene blev forringet så meget.
Så lad være med de der småkneb.
De nytter alligevel ikke.
I løbet af ganske kort tid er regeringen og dens støtteparti nødt til at krybe til korset og erkende, at løfterne ikke holdt.
Det var lidt forskelligt, må jeg sige, for den tidligere regering lavede jo forlig to veje. Nogle gange lavede regeringen forlig med venstrefløjen, og så gik det godt for de mest udsatte grupper.
Andre gange lavede den forlig med højrefløjen, og så afskaffede man formueskatten, man husker det måske nede på rækkerne.
Så lavede den også efterlønsindgrebet sammen med Venstre og De Konservative.
Det var i øvrigt også dengang, den daværende regering forringede boligstøtten sammen med Venstre og De Konservative.
Det var også dengang, man sammen med den daværende regering forringede førtidspensionen.
Så der er eksempler begge veje rundt.
Når hr. Eyvind Vesselbo direkte spørger, hvordan det så gik med de mest udsatte grupper, vil jeg bede hr. Vesselbo haste op i Venstres eget arkiv.
I april måned sidste år udgav Venstre et småskrift, der hed »De udsatte grupper« - det er sådan et praleskrift op til valget - hvor man redegør for, at indsatsen er udvidet med 0,5 mia. kr. hvert eneste år i den periode. Det betyder, at vi oprettede langt flere behandlingspladser for stofmisbrugere.
Det gjorde vi i øvrigt i fællesskab.
Det var jo dengang, hvor Folketinget arbejdede sammen i lidt større enheder, end vi gør i dag, hvor man ikke lagde op til så kraftig blokpolitik, og derfor lavede vi det sammen med Venstre.
Vi havde aldrig det samme behov for at gå ud og tage æren for det, vi havde lavet sammen, som om det kun var vores fortjeneste.
Det er det, hr. Eyvind Vesselbo vil være i stand til at finde i den pjece, jeg omtalte.
Jeg skal gerne maile den til hr. Eyvind Vesselbo, hvis det er nødvendigt, for jeg har den på min pc.
Det er en meget god pjece, der meget præcist beskriver stigningen i den her indsats.
Til hr. Hans Andersen
blot en bekræftelse af, at side 3 i det fælles bilag, vi står med, indeholder 3 hovedpunkter: Hvad der er nedlagt, hvad der er oprettet, og hvor meget der er nednormeret.